Дзяржаўная ўстанова адукацыі

«Мядзельская сярэдняя школа №1 імя Уладзіміра Дубоўкі»

**Работа з адоранымі і высокаматываванымі вучнямі пры падрыхтоўцы да алімпіяд па вучэбных прадметах**

**“Беларуская мова” і “Беларуская літаратура”**

Падрыхтавала:

Ермаковіч В.У.,

настаўнік беларускай мовы

і літаратуры

Мядзел, 2022

Работа па выяўленні адораных дзяцей пачынаецца ўжо ў пачатковай школе. З гэтай мэтай праводзяцца прадметныя алімпіяды для чацвёртакласнікаў. Эстафету алімпіяднага руху працягваюць дыягнастычныя раённыя алімпіяды па ўсіх прадметах для вучняў 5–8 класаў і рэспубліканская алімпіяда для вучняў 9–11 класаў. Пры падрыхтоўцы вучняў да прадметных алімпіяд вельмі важна захоўваць пераемнасць паміж пачатковай школай і 5 класам.

         Той, хто рыхтуе алімпіяднікаў, ведае, што гэта – самы працаёмкі працэс, які павінен мець сістэматычны характар. Дабіцца пэўных вынікаў, на маю думку, можна толькі тады, калі ў ідэальных прапорцыях супадаюць тры асноўныя складнікі поспеху: адоранасць навучэнца, спрыяльныя ўмовы для развіцця яго адоранасці і дастатковая кампетэнтнасць настаўніка. Зыходзячы з уласнага вопыту, магу сцвярджаць, што выніковасць, паспяховасць работы вучня залежыць ад яго самастойнай работы, ад уплыву соцыуму, ад работы настаўніка і ад работы бацькоў.

         Падрыхтоўка да алімпіяд – гэта штодзённая і карпатлівая праца настаўніка, і сістэма такой работы ў кожнага свая. У сваёй практыцы я пачынаю з сябе і кіруюся наступным: аналізую вучэбна-метадычную і спецыяльную літаратуру, аналізую вынікі ўдзелу навучэнцаў у алімпіядзе, аналізую змест алімпіядных заданняў, абагульняю назапашаны вопыт. Сабраўшы ўвесь гэты матэрыял, пераключаюся на галоўнае – вучня.

         Падрыхтоўку да алімпіяды пачынаю з пятага класа, падтрымліваючы цесную сувязь з настаўнікам 4 класа. Я лічу, што менавіта 5 клас з’яўляецца тым падмуркам, на якім грунтуюцца поспехі вучняў у наступных класах, перамогі ў алімпіядах.

Этапы падрыхтоўкі да алімпіяды:

- рашэнне алімпіядных заданняў (розных гадоў)

- інтэрнэт-алімпіяды

- матэрыялы з часопіса “ Беларуская мова і літаратура” раздзел

“Рыхтуемся да алімпіяды”)

- кнігі “ Алімпіядныя зададанні”,

- конкурс “ Буслік” (заданні розных гадоў)

- матэрыялы сайта “ Мова наНова” , “ Мова са свабодай” і інш.

Падрыхтоўка вучняў да алімпіяды па беларускай мове і літаратуры ўключае ў сябе работу на ўроках, работу на факультатыўных і дадатковых занятках, індывідуальную работу.

         Такім чынам, падрыхтоўка вучняў да прадметнай алімпіяды мае пэўную сістэму і складаецца з трох этапаў: падрыхтоўчы, рэалізацыя індывідуальнага плана падрыхтоўкі да алімпіяды, рэфлексія (вынікі рэфлексіі дапамагаюць абдумаць і пабудаваць будучую дзейнасць).

         Паспяховая падрыхтоўка да алімпіяды – гэта творчасць і настаўніка, і, бясспрэчна, вучня. Раскрыццю дзіцячай адоранасці садзейнічае вялікая, правільна арганізаваная праца, а таксама стварэнне неабходных умоў, якія б садзейнічалі зацікаўленасці вучня мовай і літаратурай, заставілі б яго шчыра палюбіць гэтыя прадметы. Заўважу, што без любові да мовы і літаратуры на поспех разлічваць ніяк нельга.

Я лічу: чым большы аб’м матэрыялу будзе засвоены, тым лепш.

На стымулюючых занятках пры падрыхтоўцы да комплекснай работы сістэматызуюцца веды па ўсіх раздзелах мовазнаўства, арганізуецца самастойная работа вучняў. Яна накіравана на паглыбленае вывучэнне асобных тэм, атрымання новых ведаў. Заданні могуць быць раздзелены па ўзроўнях складанасці, мець розны характар.

Заняткі будуюцца наступным чынам:

- тэарэтычная частка (работа над цяжкімі пытаннямі, паўтарэнне раздзелаў);

- практычная адпрацоўка паўтараемага раздзела;

- выкананне алімпіядных заданняў розных гадоў па тэме;

- работа з творчымі заданнямі па літаратуры;

- выніковая комплексная работа.

У працэсе такой работы вучань авалодвае прыёмамі пазнавальнай дзейнасці, навыкамі работы з кнігай, уменнямі думаць і разважаць.

Але аднаго стымулюючага занятка на тыдзень недастаткова. З такімі дзецьмі трэба займацца сістэмна і часта, толькі тады можна дасягнуць добрых вынікаў. На дапамогу прыходзяць факультатыўныя заняткі, а таксама самастойная праца вучняў. Я даю алімпіядныя заданні з адказамі, вучні ажыццяўляюць самаправерку, задаюць пытанні толькі па незразумеламу матэрыялу. Гэта вельмі зручна, так як ідзе эканомія часу, і не сакрэт, што матэрыял, засвоены самастойна, больш трывалы. Здольныя вучні і на ўроку працуюць хутчэй за астатніх, можна скарыстаць і гэты час для таго, каб яны выканалі яшчэ і дадатковыя заданні.